b'\n_START_ARTICLE_\nEl Tatano\n_START_SECTION_\nHist\xc3\xb2ria\n_START_PARAGRAPH_\nEl Tatano va n\xc3\xa0ixer el 1990 com un suplement bimestral pels m\xc3\xa9s petits dins la revista Cavall Fort, que es public\xc3\xa0 per primera vegada el 1961. L\'any 2005 El Tatano es va independitzar, convertint-se en una publicaci\xc3\xb3 mensual. El n\xc3\xbamero 0 s\'edit\xc3\xa0 l\'octubre d\'aquell any, un n\xc3\xbamero gratu\xc3\xaft destinat a donar a con\xc3\xa8ixer la nova revista. Aquesta porta per subt\xc3\xadtol "El cavall fort dels petits". _NEWLINE_El 1991 es constitu\xc3\xad la Fundaci\xc3\xb3 Cavall Fort, que actualment \xc3\xa9s propiet\xc3\xa0ria de l\'editorial.\n_START_SECTION_\nContingut\n_START_PARAGRAPH_\nEl format i contingut de la revista estan molt destinats a cridar l\'atenci\xc3\xb3 dels infants i tamb\xc3\xa9 a incitar-los a la participaci\xc3\xb3. Els dibuixos en colors cridaners i els c\xc3\xb2mics ocupen la major part de les seves planes._NEWLINE_Les seccions es van repetint en els diversos n\xc3\xbameros, les m\xc3\xa9s habituals s\xc3\xb3n: Les aventures de la Neus, les del gatet Mixu Mixu, les hist\xc3\xb2ries d\xe2\x80\x99en Nono i la Pet\xc3\xbania, el conte \xe2\x80\x93en qu\xc3\xa8 cada mes se n\xe2\x80\x99explica un\xe2\x80\x93, la natura \xe2\x80\x93perqu\xc3\xa8 els infants aprenguin a estimar el medi ambient\xe2\x80\x93, la poesia o la can\xc3\xa7\xc3\xb3, els jocs o l\xe2\x80\x99Hem anat. Sense oblidar les famoses historietes d\'en Pere sense por, personatge que apareix al Tatano des de la primera publicaci\xc3\xb3. _NEWLINE_De la portada de cada n\xc3\xbamero se n\xe2\x80\x99encarreguen diferents dibuixants i il\xc2\xb7lustradors, alguns menys coneguts i altres de cert renom com Carmen Queralt i Cristina Losantos (autora de les tires de Les aventures i desventures de la Rita Pinyada)_NEWLINE_Sovint tamb\xc3\xa9 es proposen tallers de treballs manuals diversos o receptes f\xc3\xa0cils i tamb\xc3\xa9 concursos de dibuix, poesia o escriptura perqu\xc3\xa8 els m\xc3\xa9s petits de la casa comencin a desenvolupar la seva creativitat.\n_START_SECTION_\nEquip\n_START_PARAGRAPH_\nLa directora d\xe2\x80\x99El Tatano i de Cavall Fort \xc3\xa9s Merc\xc3\xa8 Canela, des de l\'any 1998, quan va substituir a Albert Jan\xc3\xa9. Com a cap de redacci\xc3\xb3 hi ha la N\xc3\xbaria Figueras i el consell de redacci\xc3\xb3 el formen l\'Emma Bosch, la Rosamaria Bud\xc3\xb3, la Merc\xc3\xa8 Canela, la N\xc3\xbaria Figueras, en Gon\xc3\xa7al Luna i la Cristina Losantos. De la ger\xc3\xa8ncia se n\xe2\x80\x99encarrega la Marta Ribera i del disseny i maquetaci\xc3\xb3 l\'empresa Apunts Bcn.'